[հնչում է երաժշտություն] Franklin Templeton Investments
Ի՞նչ է ՆԵՐԴՐՈՒՄԱՅԻՆ ՓՈԽԱԴԱՐՁ ՖՈՆԴԸ:
Ներդրումային փոխադարձ ֆոնդը ներդրողներին թույլ է տալիս իրենց գումարը
միավորել այլ ներդրողների գումարի հետ և ընդհանուր ներդրում կատարել,
որը կառավարում են պրոֆեսիոնալ ներդրումային կառավարիչները:
Ներդրումային փոխադարձ ֆոնդը ներդրումներ է կատարում
բաժնետոմսերում, պարտատոմսերում կամ այլ արժեթղթերում՝
կախված ներդրումային նպատակից: Չորս առավելություն կա, որոնք
ներդրողներին դրդում են առանձին արժեթղթեր գնելու փոխարեն
ներդրում կատարել ներդրումային փոխադարձ ֆոնդում:
Դրանք են. արհեստավարժ կառավարումը,
դիվերսիֆիկացիան, մատչելիությունը և իրացվելիությունը:
Առաջին առավելությունը արհեստավարժ կառավարումն է:
Ներդրումային փոխադարձ ֆոնդում ներդրողների համար գրեթե շուրջօրյա
արհեստավարժ ներդրումային կառավարիչներ են աշխատում,
որոնք ներդրումներն ակտիվորեն գնելու, վաճառելու
և դրանց հետևելու համար անհրաժեշտ գիտելիքներ, փորձ և ռեսուրսներ ունեն:
Երկրորդ առավելությունը դիվերսիֆիկացիան է:
Ներդրումային փոխադարձ ֆոնդում բաժնեմասեր ձեռք բերելը
ներդրումները տարբեր արժեթղթերով դիվերսիֆիկացնելու հեշտ միջոց է.
այլ կերպ ասած՝
այն ողջ գումարը մեկ տեղում չկենտրոնացնելու ձև է:
Եթե ներդրումներից մեկի արժեքը նվազի,
պորտֆելում եղած մեկ այլ ներդրման արժեքը կարող է բարձրանալ:
Երրորդը մատչելիությունն է:
Շատ մարդկանց համար ավելի թանկ կլինի ներդրումային փոխադարձ ֆոնդի
բոլոր անհատական արժեթղթերը ուղղակիորեն գնելը:
Մինչդեռ ներդրումային փոխադարձ ֆոնդերից շատերում
առաջնային նվազագույն ներդրումն ավելի մատչելի է:
Եվ վերջապես իրացվելիություն:
Ներդրումային փոխադարձ ֆոնդերից շատերը թույլ են տալիս բաժնեմասերը
վաճառել ցանկացած ժամանակ, երբ ֆոնդային շուկաները բաց են:
Այսինքն, դուք հեշտությամբ կարող եք տնօրինել ձեր գումարը:
Իհարկե, բաժնեմասերի արժեքը հետգնման պահին կարող է
սկզբնական արժեքից այս կամ այն չափով տարբերվել:
Ներդրողների տարբեր նպատակներին համապատասխանելու համար
ներդրումային փոխադարձ ֆոնդերը տարբեր տեսակների են լինում՝
բաժնետոմսերի ֆոնդեր, պարտատոմսերի ֆոնդեր և նույնիսկ խառը ներդրումների ֆոնդեր,
որոնք ներդրումներ են կատարում տարբեր տեսակի արժեթղթերի պորտֆելներում:
Խորհրդակցեք ձեր ֆինանսական խորհրդատուի հետ,
և պարզեք, թե որ ներդրումային փոխադարձ ֆոնդն է ձեզ համար հարմար:
[հնչում է երաժշտություն]